רוג'ר סטון

רוג'ר ג'ייסון סטון (באנגלית: Roger Jason Stone; נולד ב-27 באוגוסט 1952) הוא יועץ פוליטי ולוביסט שמרן אמריקאי. מאז 1970, עובד סטון על קמפיינים של פוליטיקאים רפובליקנים, כולל ריצ'רד ניקסון, רונלד רייגן, ג'ק קמפ, בוב דול, ג'ורג 'בוש, ודונלד טראמפ. בנוסף משמש סטון כלוביסט פוליטי. בשנת 1980 הוא ייסד יחד עם פול מנפורט וצ'ארלס ר' בלאק את משרד יחסי הציבור והייעוץ הפוליטי שלהם. החברה הפכה במהלך שנות השמונים לחברת לובינג מובילה תוך קשרים הדוקים עם הבית הלבן וחברות תאגידים גדולות ואף ממשלות זרות. סטון נולד בנורוולק שבקונטיקט לאל גלוריה רוז ולרוג'ר ג'יי סטון. אמו הייתה נשיאת בית ספר, ואביו היה קודח בארות ולאחר מכן ראש מחלקת כבאות. הוא תיאר את משפחתו כקתולים ממעמד הביניים, צווארון כחול. סטון אמר כי ככבר תלמיד בית ספר יסודי בשנת 1960, הוא פרץ לפוליטיקה כדי לקדם את הקמפיין לנשיאות של ג'ון פ. קנדי: "אני זוכר שעברתי בקפיטריה ואמרתי לכל ילד שניקסון בעד בית הספר בשבתות... זה היה הטריק הפוליטי הראשון שלי." הקריירה הפוליטית של סטון החלה בקמפיין הנשיאות של ריצ'רד ניקסון בשנת 1972, עם פעילויות דוגמת תרומת כסף. הוא גם שכר מרגל שיעדכן מהנעשה בקמפיין של יוברט האמפרי. לאחר שניקסון ניצח בבחירות לנשיאות ב-1972, סטון עבד עבור הממשל במשרד ההזדמנויות הכלכליות. לאחר שהתפטר ניקסון, סטון החל לעבוד אצל בוב דול, אך מאוחר יותר פוטר לאחר שתואר כ"טריקיסט מלוכלך". סטון טוען שמעולם לא עשה דבר בלתי חוקי במהלך פרשת ווטרגייט. בשנת 1976 עבד בקמפיין של רונלד רייגן בקמפיין לנשיאות ארצות הברית. סטון המשיך לשמש אסטרטג ראשי לקמפיין של תומאס קין למושל ניו ג'רזי ב-1981 ולמסע הבחירה שלו מחדש בשנת 1985. בהמשך שנות השמונים ייצג דיקטטורים בעלי שם עולמי דוגמת מובוטו ססה סקו ופרדיננד מרקוס וגם החל לייצג שורה של לקוחות וארגונים רבי עוצמה דוגמת News Corp, רופרט מרדוק ודונלד טראמפ. בשנים 1987 ו-1988 שימש סטון כיועץ בכיר לקמפיין הנשיאותי של ג'ק קמפ. בשנת 1995 היה סטון נשיא הקמפיין של הסנאטור הרפובליקני ארלן ספקטר למועמדותו מטעם המפלגה הרפובליקנית לנשיאות ב-1996. סטון היה במשך שנים רבות לוביסט עבור דונלד טראמפ מטעם עסק הקזינו שלו וגם היה מעורב בהתנגדות להימורים מורחבים בקזינו במדינת ניו יורק, עמדה שהביאה אותו לסכסוך עם המושל ג'ורג' פטאקי. בשנת 2000 שימש סטון כמנהל הקמפיין של דונלד טראמפ לנשיאות מטעם המפלגה הרפורמיסטית האמריקאית. סטון גויס בהמשך אותה השנה על ידי ג'יימס בייקר כדי לסייע ביחסי ציבור במהלך הספירה המחודשת בבחירות 2000 בפלורידה. במהלך מסע הבחירות לנשיאות בשנת 2004 שימש סטון כיועץ לאל שרפטון, מועמד לפריימריז הדמוקרטיים. ביוני 2012 ניהל סטון את הקמפיין של מושל ניו מקסיקו לשעבר והמועמד לנשיאות מטעם המפלגה הליברטריאנית גארי ג'ונסון. סטון שימש כיועץ לקמפיין הנשיאותי של דונלד טראמפ בשנת 2016. הוא עזב את הקמפיין ב-8 באוגוסט 2015, על רקע מחלוקות עם טראמפ, כאשר סטון טען שהוא עזב וטראמפ טען כי סטון פוטר. אף על פי כן, סטון עדיין תמך בטראמפ. במהלך הקמפיין, נאסר על סטון להופיע ב-CNN וב-MSNBC לאחר שפרסם סדרה של פוסטים פוגעניים בטוויטר המזלזלים באישים בטלוויזיה. בפברואר 2016, הדויעה ה-CNN כי היא לא תזמין עוד את סטון להופיע ברשת שלה, ו-MSNBC הלכה בעקבותיה, ואישרה זאת באפריל 2016. ב-25 בינואר 2019 נעצר סטון בביתו בפורט לודרדייל, פלורידה, לאחר חקירת היועץ המיוחד רוברט מולר, והואשם בכתב אישום בעבירות של הטרדת עדים, שיבוש מהלכי משפט והצהרות כוזבות בפני הקונגרס. בית משפט הפדרלי גזר על סטון ב-20 בפברואר 2020 יותר משלוש שנות מאסר זאת אחרי שהורשע בעבירות הקשורות לחקירת המעורבות הרוסית בבחירות לנשיאות ב-2016, כולל מתן עדות שקר לקונגרס. השופטת איימי ברמן ג'קסון סירבה לבקשת ההגנה שלא לשלוח למאסר את הפעיל הרפובליקני הוותיק, ואמרה במהלך הדיון הממושך כי מעשיו התוקפניים ושקריו הם "איום על הדמוקרטיה שלנו". השופטת אמרה כי הוא "ידע בדיוק מה הוא עושה" כשפרסם בשנה שעברה ברשתות החברתיות תמונה עם כוונת של רובה מעל ראשה. "הנאשם היה מעורב בהתנהגות מאיימת ומפחידה ביחס לבית המשפט", אמרה. "זה בלתי נסבל למערכת הצדק". ב-10 ביולי 2020, מספר ימים לפני שסטון היה אמור להיכנס לכלא, ביטל הנשיא טראמפ את עונשו. באפריל 2021 הגיש משרד המשפטים תביעה אזרחית נגד סטון ואשתו בסך 2 מיליון דולר מיסים שלכאורה לא שולמו, בטענה שהם השתמשו בגוף מסחרי כדי להגן על הכנסותיהם ולממן את הוצאותיהם האישיות. "תביא לי את רוג'ר סטון" הוא סרט תיעודי אמריקאי משנת 2017. הסרט חוקר את חייו ואת הקריירה של רוג'ר סטון. הסרט יצא לאור על ידי נטפליקס ב-12 במאי 2017. מדיה וקבצים בנושא רוג'ר סטון בוויקישיתוף אתר האינטרנט הרשמי של רוג'ר סטון (באנגלית) רוג'ר סטון, ברשת החברתית פייסבוק רוג'ר סטון, ברשת החברתית אקס (טוויטר) רוג'ר סטון, סרטונים בערוץ היוטיוב רון מיברג, ‏ימי הבולשיט, באתר מעריב אונליין, 4 בפברואר 2019 Pat Choate, Agents of influence, New York : Simon & Schuster, 1991, ISBN 978-0-671-74339-0 Edsall, Thomas B. (1985-04-07). "Partners in Political PR Firm Typify Republican New Breed". Washington Post (באנגלית אמריקאית). ISSN 0190-8286. נבדק ב-2021-05-01. Segal, David (2007-08-25). "Mover, Shaker, And Cranky Caller?" (באנגלית אמריקאית). ISSN 0190-8286. נבדק ב-2021-05-01. Kenneth P. Vogel, Paul Manafort’s Wild and Lucrative Philippine Adventure, POLITICO Magazine (באנגלית) The Right Stuff, web.archive.org, ‏2004-12-09 Ben Schreckinger, Trump's debate 'dirty trickster', POLITICO (באנגלית) Louis Nelson, Ex-adviser Roger Stone: I still believe in Trump, POLITICO (באנגלית) Former Trump Advisor Roger Stone: 'Trump's Going To Be The Next President', www.wbur.org (באנגלית) Erik Wemple, Opinion | CNN bans Trump supporter Roger Stone after nasty, bigoted tweets, Washington Post (באנגלית אמריקאית) Eric Hananoki, MSNBC Confirms That Trump Ally Roger Stone Has Been Banned From The Network, Media Matters for America (באנגלית) "Trump Ally Roger Stone Arrested in Florida as Part of Special Counsel Probe". Bloomberg.com (באנגלית). 2019-01-25. נבדק ב-2021-05-01. למרות הלחץ של טראמפ, מקורבו רוג'ר סטון נשלח ל-3 שנות מאסר, באתר וואלה, 20 בפברואר 2020 "הוא סבל מספיק": טראמפ ביטל את עונש המאסר של מקורבו רוג'ר סטון, באתר הארץ, 11 ביולי 2020 תביעה בארה"ב: בן בריתו של טראמפ, רוג'ר סטון, חייב 2 מיליון דולר במסים, באתר כלכליסט, 17 באפריל 2021 Ian Mohr, Roger Stone Netflix doc to premiere at Tribeca Film Fest, Page Six, ‏2017-03-29 (באנגלית אמריקאית)